Sukladno članku 17. i 19. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08. i 61/11.), Župan Koprivničko-križevačke županije raspisao je Natječaj:

**koji je objavljen u „Narodnim novinama“ broj 117/17. od 29. studenoga 2017.**

 **za imenovanje pročelnika/ice za financije, proračun i javnu nabavu**

**U Upravnom odjelu za financije, proračun i javnu nabavu**

**– jedan izvršitelj/ica, na neodređeno vrijeme, uz obavezni probni rad u trajanju od tri mjeseca,**

te se sukladno navedenom daju upute kandidatima kako slijedi:

**UPUTE I OBAVIJESTI KANDIDATIMA**

Riječi i pojmovi koji imaju rodno značenje, korišteni u ovim uputama i obavijestima odnose se jednako na muški i ženski rod, bez obzira jesu li korišteni u muškom ili ženskom rodu.

**OPIS POSLOVA RADNOG MJESTA**

Rukovodi Upravnim odjelom u skladu sa zakonom i drugim propisima, organizira i koordinira rad Upravnog odjela, odgovara za zakonito i pravodobno obavljanje poslova, prati propise i stručno obrađuje najsloženije poslove iz područja financija i javne nabave, i o njihovoj provedbi izvještava župana i njegove zamjenike, predsjednika Županijske skupštine i pročelnike upravnih tijela. Po potrebi, pruža stručnu pomoć predsjedniku i članovima Županijske skupštine u izradi prijedloga akata iz nadležnosti Upravnog odjela. Surađuje s nadležnim ministarstvima, javnim ustanovama kojima je osnivač Županija, trgovačkim društvima u kojima Županija ima udjele ili dionice i drugim institucijama, bilancira ukupna sredstva za javne potrebe, prati razinu potrošnje, pokreće inicijative za izmjene plansko-financijskih dokumenata. Izrađuje upute za izradu proračuna Županije, na temelju kojih proračunski korisnici izrađuju svoje financijske planove, priprema nacrt: proračuna Županije, odluke o izvršavanju proračuna, izmjene i dopune proračuna, projekcija proračunske potrošnje, polugodišnje i godišnje izvještaje o izvršenju proračuna za Županijsku skupštinu, te akte koje donosi župan, a odnose se na raspodjelu sredstava iz proračuna Županije. Odgovoran je za razvoj učinkovitog i djelotvornog sustava unutarnjih kontrola u svojem djelokrugu te koordinira aktivnostima drugih upravnih odjela poduzetih u cilju razvoja ovog sustava unutar istih. Koordinira aktivnostima koje se poduzimaju na razini Županije vezanih za sastavljanje i predaju izjave o fiskalnoj odgovornosti, donošenja plana otklanjanja slabosti i nepravilnosti te njegove provedbe kao i izvješća o provedbi predmetnog plana odnosno aktivnostima vezanih za provjeru sadržaja izjava o fiskalnoj odgovornosti te izvješća o provedbi plana otklanjanja slabosti i nepravilnosti proračunskih i izvanproračunskih korisnika Županije i izvještavanja vezanih za nepravilnosti utvrđenih u provedenim provjerama te izvještavanje o izvršenju poslovnih ciljeva i pokazatelja uspješnosti. Odgovoran je za pravovremenu izradu financijskih izvještaja Proračuna Županije i financijskih izvještaja za decentralizirane funkcije, koja se dostavljaju resornim ministarstvima i izvještaja o zaduženju. Rješava u upravnim stvarima iz područja radnih i službeničkih odnosa iz područja nadležnosti Upravnog odjela. Koordinira pravovremenu izradu polugodišnjih i godišnjih izvješća o izvršenju Proračuna prema programima/projektima/ aktivnostima sukladno opisu poslova i nadležnosti Upravnog odjela te dostavu podataka za izradu izvješća o radu župana. Dostavlja prijedlog za plan rada Županijske skupštine iz nadležnosti Upravnog odjela. Osigurava provođenje odluka i zaključaka Županijske skupštine i Župana iz područja javne potrošnje. Koordinira suradnju s drugim upravnim tijelima i proračunskim korisnicima, te državnim tijelima i jedinicama lokalne samouprave. Sudjeluje u provođenju strateškog planiranja, planskih i programskih dokumenata, praćenju provedbe i izvještavanju o istima. Obavlja i druge poslove koje mu povjeri župan.

2

**Podaci o plaći**

Podaci o plaći radnog mjesta propisani su Odlukom o osnovici za obračun plaće službenika i namještenika u upravnim odjelima i službama Koprivničko-križevačke županije KLASA: 400-06/10-01/37, URBROJ: 2137/1-03/01-11-2, kojom je osnovica određena u iznosu 2.120,00 kuna i Odlukomo koeficijentima za obračun plaće službenika i namještenika u upravnim tijelima Koprivničko-križevačke županije ("Službeni glasnik Koprivničko-križevačke županije" broj 15/17.), za poslove pročelnika Upravnog odjela za financije, proračun i javnu nabavu određen je koeficijent 5,85. Slijedom navedenog plaća čini umnožak osnovice za obračun plaća i koeficijenta složenosti poslova uvećan za 0,5 % za svaku navršenu godinu radnog staža.

**Prethodnoj provjeri znanja i sposobnosti kandidata mogu pristupiti samo kandidati koji ispunjavaju formalne uvjete iz natječaja. Prethodna provjera znanja i sposobnosti kandidata obavlja se putem pisanog testiranja i intervjua.**

**PRAVNI IZVORI ZA PRIPREMANJE KANDIDATA ZA TESTIRANJE:**

**Provjera znanja bitnih za obavljanje poslova radnog mjesta na koje se prima – PISANA PROVJERA ZNANJA**

Pitanja kojima se testira provjera znanja bitnih za obavljanje poslova radnog mjesta za koje je raspisan javni natječaj temelje se na sljedećim propisima:

OPĆI DIO:

## Ustav Republike Hrvatske ("Narodne novine" broj 56/90., 135/97., 8/98.,  113/00., 124/00., 28/01., 41/01., 55/01., 76/10., 85/10. – pročišćeni tekst),

1. Zakon o lokalnoj i područnoj (regionalnoj) samoupravi ("Narodne novine" broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst i 137/15.),
2. Zakon o službenicima i namještenicima u lokalnoj i područnoj (regionalnoj) samoupravi («Narodne novine» broj 86/08. i 61/11.).

POSEBNI DIO:

1. Zakon o proračunu („Narodne novine“ broj 87/08., 136/12. i 15/15.),
2. Zakonu o financiranju jedinica lokalne i područne (regionalne) samouprave (»Narodne novine«, broj 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07., 73/08., 25/12., 147/14., 100/15. i 115/16.),
3. Zakon o sustavu unutarnjih kontrola u javnom sektoru („Narodne novine" broj 78/15.),
4. Zakon o fiskalnoj odgovornosti („Narodne novine“ broj 139/10. i 19/14.),
5. Zakon o financiranju političkih aktivnosti i izborne promidžbe („Narodne novine“ broj 24/11., 61/11., 27/13. i 48/13. – pročišćeni tekst i 2/14., 96/16 i 70/17.),
6. Zakon o javnoj nabavi ("Narodne novine" broj 120/16.),
7. Pravilnik o proračunskom računovodstvu i računskom planu („Narodne novine“ broj 124/14. i 115/15. i 87/16.).

**……………………………………………………………………………………………………………...**

3

**PRAVILA I POSTUPAK TESTIRANJA**

Po dolasku na provjeru znanja i sposobnosti, od kandidata će biti zatraženo predočavanje odgovarajuće identifikacijske isprave radi utvrđivanja identiteta. Kandidat koji ne može dokazati identitet neće moći pristupiti testiranju. Za kandidata koji ne pristupi testiranju smatrat će se da je povukao prijavu na javni natječaj.

Po utvrđivanju identiteta, kandidatima će biti podijeljena pitanja za provjeru znanja.

**Navedena pisana provjera znanja traje 60 minuta (stručni dio) i provjera sposobnosti – znanje rada na računalu u daljnjem trajanju od 60 minuta.**

Kandidati su se dužni pridržavati utvrđenog vremena i rasporeda postupka.

Za vrijeme provjere znanja i sposobnosti **nije dopušteno:**

* koristiti se bilo kakvom literaturom odnosno bilješkama;
* koristiti mobitel ili druga komunikacijska sredstva;
* napuštati prostoriju u kojoj se provjera odvija;
* razgovarati s ostalim kandidatima, niti na bilo koji drugi način remetiti koncentraciju kandidata.

Kandidati koji će se ponašati neprimjereno ili će prekršiti jedno od gore navedenih pravila biti će udaljeni s testiranja, a njihov rezultat i rad Povjerenstvo neće bodovati.

Za svaki dio provjere znanja i sposobnosti dodjeljuje se od 1 do 10 bodova.

Intervju se provodi samo s kandidatima koji su ostvarili najmanje 50% bodova iz provjere znanja i najmanje 50% bodova iz provjere sposobnosti –znanja rada na računalu.

Povjerenstvo kroz razgovor s kandidatima utvrđuje interese, profesionalne ciljeve i motivaciju kandidata za rad u jedinici područne (regionalne) samouprave. Rezultati intervjua boduju se na isti način kao i testiranje.

Kandidati koji su pristupili testiranju imaju pravo uvida u rezultate provedenog postupka.

Nakon provedenog testiranja i intervjua Povjerenstvo utvrđuje rang listu kandidata prema ukupnom broju bodova ostvarenih na testiranju i intervjuu.

Povjerenstvo dostavlja Izvješće o provedenom postupku županu, Izvješće potpisuju svi članovi Povjerenstva.

Župan donosi rješenje o imenovanju pročelnika, koje će biti dostavljeno svim kandidatima prijavljenim na javni natječaj, a koji su ispunili formalne uvjete natječaja.

Izabrani kandidat mora dostaviti uvjerenje o zdravstvenoj sposobnosti prije donošenja rješenja o imenovanju.

Kandidat koji nije zadovoljan donesenim rješenjem o imenovanju izabranog kandidata, ima pravo pokrenuti upravni spor u roku od 30 dana od dana dostave rješenja o imenovanju. Tužba se podnosi Upravnom sudu u Zagrebu.

Kandidat na Natječaju pristaje da se njegovi osobni podaci obrađuju u svrhu provedbe Natječaja sukladno Zakonu o zaštiti osobnih podataka („Narodne novine“ broj 103/03., 118/06., 41/08., 130/11. i 106/12.), a u slučaju da ne pristaje, potrebno je da postupi sukladno odredbama navedenog Zakona.

**POZIV ZA TESTIRANJE BITI ĆE OBJAVLJEN, NAJMANJE 5 DANA**

 **PRIJE TESTIRANJA NA WEB-STRANICI I OGLASNOJ PLOČI**

 **KOPRIVNIČKO-KRIŽEVAČKE ŽUPANIJE.**